Document ID: 32007D0320

KOMISIJOS SPRENDIMAS
2007 m. kovo 22 d.
kuriuo įsteigiama Skaitmeninimo ir skaitmeninio išsaugojimo valstybių narių ekspertų grupė
(2007/320/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
Sutarties 157 straipsniu Bendrijai ir valstybėms narėms pavedama užtikrinti, kad būtų sudarytos Bendrijos pramonės konkurencingumui reikalingos sąlygos. 151 straipsnyje numatyta, kad Bendrija turi prisidėti prie valstybių narių kultūrų klestėjimo, gerbdama jų nacionalinę ir regioninę įvairovę ir kartu iškeldama bendrą kultūros paveldą.
(2)
Komisijos komunikate „i2010 - Europos informacinė visuomenė augimui ir užimtumui skatinti“ (1) buvo pateikta pavyzdinė iniciatyva dėl skaitmeninių bibliotekų.
(3)
Komisijos komunikatu „i2010: skaitmeninės bibliotekos“ (2) buvo pradėta skaitmeninių bibliotekų iniciatyva, kuri apima veiksmus kultūrinės medžiagos ir mokslinės informacijos skaitmeninimo, skaitmeninio išsaugojimo ir internetinės prieigos prie jos srityse.
(4)
2006 m. rugpjūčio 24 d. Komisijos rekomendacijoje 2006/585/EB dėl kultūrinės medžiagos skaitmeninimo, išsaugojimo skaitmeniniu formatu ir internetinės prieigos prie jos (3) (toliau - Komisijos rekomendacija) valstybės narės raginamos imtis veiksmų šių sričių politikai tobulinti.
(5)
2006 m. lapkričio 13 d. Tarybos išvadose dėl kultūrinės medžiagos skaitmeninimo, skaitmeninio išsaugojimo ir internetinės prieigos prie jos (4) (toliau - Tarybos išvados) Komisija kviečiama prisidėti prie geresnio šių sričių politikos koordinavimo, visų pirma sudarant valstybių narių ekspertų grupę.
(6)
Kad pasiektų šiuos tikslus, Komisijai reikia pasitelkti valstybių narių specialistų kompetenciją patariamojoje grupėje.
(7)
Ši grupė turėtų prisidėti prie Komisijos rekomendacijos ir Tarybos išvadų įgyvendinimo pažangos stebėjimo ir poveikio vertinimo. Ji taip pat turėtų padėti vykdyti koordinavimą Europos lygmeniu ir keistis informacija apie valstybių narių politiką kultūrinės medžiagos skaitmeninimo, skaitmeninio išsaugojimo ir internetinės prieigos prie jos srityse bei su tuo susijusia gerąja patirtimi.
(8)
Todėl būtina įsteigti Skaitmeninimo ir skaitmeninio išsaugojimo valstybių narių ekspertų grupę ir apibrėžti jos užduotis bei struktūrą.
(9)
Grupę turėtų sudaryti atitinkamoje srityje kompetentingi valstybių narių atstovai. Kad būtų pasiektas veiksmingas Europos bendradarbiavimas, Komisija turėtų galėti kviesti stebėtojus, visų pirma iš kitų Europos valstybių ir tarptautinių organizacijų, arba tam tikru darbotvarkėje numatytu klausimu kompetentingus ekspertus.
(10)
Reikėtų numatyti grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms Komisijos sprendimo 2001/844/EB, EAPB, Euratomas priede (5).
(11)
Su grupės nariais susiję asmeniniai duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (6).
(12)
Tikslinga nustatyti šio sprendimo taikymo laikotarpį. Komisija tinkamu laiku svarstys jo pratęsimo tikslingumą,
NUSPRENDĖ:
1 straipsnis
Skaitmeninimo ir skaitmeninio išsaugojimo valstybių narių ekspertų grupė
Šio sprendimo priėmimo dieną įsteigiama „Skaitmeninimo ir skaitmeninio išsaugojimo valstybių narių ekspertų grupė“ (toliau - grupė).
2 straipsnis
Tikslas
Grupės užduotis yra:
a)
stebėti 2006 m. rugpjūčio 24 d. Komisijos rekomendacijos dėl kultūrinės medžiagos skaitmeninimo, išsaugojimo skaitmeniniu formatu ir internetinės prieigos prie jos bei 2006 m. lapkričio 13 d. Tarybos išvadų dėl kultūrinės medžiagos skaitmeninimo, skaitmeninio išsaugojimo ir internetinės prieigos prie jos įgyvendinimo pažangą ir įvertinti jų poveikį;
b)
sudaryti sąlygas valstybių narių įstaigoms ir Komisijai bendradarbiauti Europos lygmeniu ir keistis informacija apie valstybių narių politiką ir strategijas kultūrinės medžiagos skaitmeninimo, skaitmeninio išsaugojimo ir internetinės prieigos prie jos srityse bei su tuo susijusia gerąja patirtimi.
Įgyvendindama pirmiau nurodytas užduotis grupė atsižvelgs į kitų skaitmeninimo ir skaitmeninio išsaugojimo srityje Komisijos įsteigtų grupių atliktą darbą.
3 straipsnis
Konsultacijos
Komisija gali konsultuotis su grupe bet kokiu klausimu, susijusiu su kultūrinės medžiagos skaitmeninimu, skaitmeniniu išsaugojimu ir internetine prieiga prie jos.
4 straipsnis
Narystė - Skyrimas
1. Grupę paprastai sudaro ne daugiau kaip du kiekvienos valstybės narės paskirti atstovai. Tinkamai pagrįstomis aplinkybėmis valstybės narės gali paskirti trečią atstovą. Nariai skiriami atsižvelgiant į jų kompetenciją kultūrinės medžiagos skaitmeninimo, skaitmeninio išsaugojimo ir internetinės prieigos prie jos srityse.
2. Kad pakeistų nedalyvaujančius narius, valstybės narės gali tokiomis pačiomis sąlygomis kaip ir grupės narius skirti tiek pat pakaitinių narių.
3. Grupės nariai eina savo pareigas, kol jie pakeičiami arba kol pratęsiami jų įgaliojimai.
4. Nariai, kurie nebegali aktyviai prisidėti prie grupės diskusijų, kurie atsistatydina arba nesilaiko šio straipsnio 3 dalyje arba Sutarties 287 straipsnyje nustatytų sąlygų, gali būti pakeisti.
5. Narių vardai ir pavardės renkami, tvarkomi ir skelbiami pagal Reglamentą (EB) Nr. 45/2001. Narių vardai ir pavardės skelbiami i2010 skaitmeninių bibliotekų tinklavietėje (7).
5 straipsnis
Darbas
1. Grupei pirmininkauja Komisija.
2. Komisijai pritarus konkretiems klausimams nagrinėti gali būti sudaromi pogrupiai, kurių kompetenciją nustato grupė. Tokie pogrupiai baigia veiklą, kai tik įvykdo jiems pavestą užduotį.
3. Komisijos atstovas gali prašyti stebėtojų, visų pirma iš kitų Europos valstybių ir tarptautinių organizacijų, arba tam tikru darbotvarkėje numatytu klausimu kompetentingų ekspertų dalyvauti atitinkamai grupės arba pogrupio svarstymuose siekiant veiksmingo Europos bendradarbiavimo.
4. Informacijos, gautos dalyvaujant grupės arba pogrupio svarstymuose, negalima atskleisti, jei, Komisijos nuomone, ta informacija susijusi su konfidencialiais klausimais.
5. Grupės ir jos pogrupių posėdžiai paprastai vyksta Komisijos patalpose, laikantis jos nustatytų procedūrų ir tvarkaraščio. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti suinteresuoti Komisijos pareigūnai.
6. Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles.
7. Komisija gali originalia atitinkamo dokumento kalba skelbti visas grupės sudarytas santraukas, išvadas ar dalines išvadas arba darbo dokumentus.
6 straipsnis
Posėdžių išlaidos
Komisija dengia narių, ekspertų ir stebėtojų, susijusių su grupės veikla, kelionės ir prireikus pragyvenimo išlaidas, vadovaudamasi Komisijos taisyklėmis dėl išorės ekspertų išlaidų kompensavimo. Padengiamos tik vieno valstybės narės eksperto išlaidos.
Nariams, ekspertams ir stebėtojams už jų teikiamas paslaugas neatlyginama.
Posėdžių išlaidos dengiamos neviršijant metinio biudžeto, kurį grupei skiria atsakingos Komisijos tarnybos.
7 straipsnis
Taikymas
Šis sprendimas taikomas iki 2010 m. gruodžio 31 d.
Priimta Briuselyje, 2007 m. kovo 22 d.

Labels: 7
12
0
9